Ordfører: - Det var som om en atombombe eksploderte
Store deler av småbyen West i Texas er ødelagt etter den kraftige eksplosjonen som rystet byen onsdag kveld (lokal tid). - Det var som om en atombombe eksploderte. En stor soppsky. Det er mange som er skadet. Det er mange som ikke vil være her imorgen. Slik beskriver ordfører Tommy Muska hendelsen til CNN. Han jobber selv som frivillig i småbyens brannkorps, og fikk hjemmet sitt ødelagt.Fordi gjødselsfabrikken lå like inntil byen, har eksplosjonen jevnet en rekke bygninger med jorden. - Mange hus i de to nærmeste kvartalene er jevnet med jorden. Mange andre hjem, utenfor denne radiusen, er skadet, forteller George Smith, leder for byens nødetater, til kanalen. Han anslo at 10-15 bygninger var totalt ødelagt, og ytterligere 50 skadet.Lærer Debby Marak sammenligner eksplosjonen med en tornado, overfor nyhetsbyrået AP. - Det var som å være i en tornado. Gjenstander kom flyvende overalt. Frontruten på bilen ble blåst ut, forteller Marak. - Hele jorden ristet, la hun til. Eksplosjonen var så kraftig at den ble målt til 2.1 på jordskjelvskalaen.Jason Shelton bor 300 meter fra gjødselsfabrikken. - Det var først en liten brann, men etter at det ble brukt vann mot ammoniumnitratet, eksploderte det akkurat som bomben i Oklahoma City. Trykket fra eksplosjonen blåste ut døren min og vinduene på baksiden, sier han til Dallasnews.com. Smellet ble hørt over 70 kilometer unna og bakken ristet. En rekke av bygningene i nærheten står i brann. Et sykehjem like ved har kollapset som følge av eksplosjonen, ifølge lokale myndigheter. Småbyen West har 2800 innbyggere. Mange av de sårede fraktes til nabobyen Waco, som ligger omlag tre mil lengre sør. Det fryktes opp til 70 døde etter eksplosjonen. Så langt er to personer bekreftet omkommet.
Øyenvitner skildrer den enorme eksplosjonen på gjødselsfabrikken i småbyen West i Texas.